2.  ปัจจัยความเสี่ยง

ปัจจัยความเสี่ยงในการดำเนินธุรกิจของบริษัท มีดังต่อไปนี้

-   ความเสี่ยงจากความผันผวนของราคาและอุปทานของวัตถุดิบ

  วัตถุดิบหลักของบริษัทคือ คอนกรีต เหล็กเส้น ซีเมนต์ น้ำมันดีเซล และสารละลายพยุงหลุมเจาะ
  (เบนโทไนท์และโพลีเมอร์) ภาพรวมของปี 2554
  ราคาวัตถุดิบหลักประเภทคอนกรีตมีการปรับตัวสูงขึ้นอย่างต่อเนื่องตั้งแต่ต้นปี
  ซึ่งเป็นไปตามความต้องการใช้ที่มากขึ้นของอุตสาหกรรมก่อสร้าง
  สำหรับราคาน้ำมันดีเซลในปีที่ผ่านมา อยู่ในระดับทรงตัวตลอดทั้งปี
  แต่อาจมีความผันผวนบ้างซึ่งเป็นไปตามสถานการณ์ในแต่ละช่วง อย่างไรก็ตาม คาดว่าในปี 2555
  ราคาน้ำมันดีเซลอาจมีความผันผวนมากขึ้นโดยเป็นผลมาจากข้อพิพาทระหว่างกลุ่มประเทศตะวันตกและอิหร่าน
  และการยกเลิกนโยบายการตรึงราคาในประเทศ สำหรับราคาเหล็กเส้น ในปี 2554
  ที่ผ่านมาไม่มีความผันผวนด้านราคามากนัก นอกจากนี้ การชะลอตัวของเศรษฐกิจโลก
  ทำให้ความต้องการใช้เหล็กค่อนข้างทรงตัว จึงคาดว่าในปี 2555
  ราคาเหล็กน่าจะยังอยู่ในภาวะทรงตัวต่อไป

  อย่างไรก็ตาม
  บริษัทยังคงดำเนินนโยบายลดความเสี่ยงจากความผันผวนของราคาและการขาดแคลนของวัตถุดิบ
  โดยการสั่งซื้อวัตถุดิบบางรายการที่ใช้ในโครงการที่ได้รับว่าจ้าง เช่น เหล็กเส้น
  เป็นการล่วงหน้าทั้งจำนวน และบางรายการ เช่น คอนกรีตและสารละลายพยุงหลุมเจาะ
  บริษัทสามารถทำสัญญากำหนดราคาคงที่ในระยะเวลาหนึ่ง
  ประกอบกับลักษณะงานของบริษัทที่ใช้เวลาในการทำงานสั้น โดยเฉลี่ยแล้วประมาณ 2 – 6 เดือน
  ต่อโครงการ
  ทำให้โอกาสที่บริษัทจะประสบกับความผันผวนของราคาวัตถุดิบในแต่ละโครงการนั้นจำกัด
  สำหรับความผันผวนของอัตราแลกเปลี่ยนเงินตราต่างประเทศนั้นมีผลต่อราคาวัตถุดิบค่อนข้างต่ำ
  เนื่องจากวัตถุดิบหลักทั้งหมดสามารถจัดซื้อได้ภายในประเทศ

  สำหรับในกรณีของน้ำมันดีเซลซึ่งไม่สามารถจัดซื้อล่วงหน้าหรือกำหนดราคาคงที่ได้นั้น
  บริษัทมีนโยบายในการลดผลกระทบจากราคาน้ำมันดีเซล
  โดยการรณรงค์ให้มีการประหยัดการใช้น้ำมันดีเซลหน้างาน และเพิ่มประสิทธิภาพการผลิต (ลด
  Down-time) นอกจากนี้
  บริษัทจะพิจารณาปรับราคาสินค้าขึ้นเพื่อชดเชยต้นทุนตามความเหมาะสมโดยยังคงศักยภาพการแข่งขันได้

-   ความเสี่ยงในการที่ไม่สามารถหางานใหม่เมื่อโครงการปัจจุบันเสร็จสิ้นแล้ว

  การก่อสร้างงานฐานรากนั้นใช้เวลาในการดำเนินการของแต่ละโครงการไม่นานนักประมาณ 2-6
  เดือน และอาจใช้เวลามากที่สุดประมาณ 10-12 เดือน ในกรณีที่เป็นโครงการขนาดใหญ่
  ดังนั้นบริษัทจำเป็นต้องหาโครงการใหม่มาแทนงานที่ใกล้แล้วเสร็จอย่างต่อเนื่องเพื่อรักษารายได้ของบริษัทให้เติบโตอย่างสม่ำเสมอ

  ในปี 2554 ที่ผ่านมา อุตสาหกรรมก่อสร้างงานฐานรากยังคงขยายตัวอย่างต่อเนื่อง
  แม้จะได้รับผลกระทบจากวิกฤติอุทกภัยในช่วงปลายปี 2554
  ซึ่งทำให้บางโครงการต้องชะลอแผนการก่อสร้างออกไป แต่ในภาพรวมของปี 2554
  ถือว่าปริมาณงานในตลาดอยู่ในระดับที่ใกล้เคียงกับกำลังการผลิตของอุตสาหกรรม
  ทำให้การแข่งขันด้านราคาอยู่ในระดับที่ไม่สูงนัก
  ซึ่งเป็นผลสืบเนื่องจากการดำเนินนโยบายกระตุ้นเศรษฐกิจของภาครัฐสามารถทำได้ต่อเนื่องมากขึ้น
  ดังจะเห็นได้จากโครงการรถไฟฟ้าสายสีต่างๆซึ่งสามารถดำเนินการได้ตามแผน
  และงานภาคเอกชนก็มีออกมาอย่างต่อเนื่อง ทั้งนี้
  บริษัทคาดว่าจะได้รับประโยชน์จากงานโครงสร้างและสาธารณูปโภคพื้นฐานขนาดใหญ่
  รวมถึงโครงการก่อสร้างต่างๆตามแผนการฟื้นฟูเศรษฐกิจและการป้องกันอุทกภัยในอนาคต
  ที่จะมีการก่อสร้างอย่างต่อเนื่องไปอีก 3 - 5 ปี ข้างหน้าซึ่งจะช่วยลดความเสี่ยงนี้ลงได้
  นอกจากนี้ บริษัทยังมีการพัฒนาความสามารถในการหางานให้ดีขึ้นอย่างต่อเนื่อง
  ทำให้ฐานลูกค้าของบริษัทเติบโตขึ้นทุกๆปี

-   ความเสี่ยงจากการสูญเสียบุคลากรที่มีความรู้ ความชำนาญและประสบการณ์ในงานฐานราก

  งานของบริษัทเป็นงานที่จำเป็นต้องใช้บุคลากรที่มีความรู้ความชำนาญในการก่อสร้างงานฐานรากไม่ว่าจะเป็นการวางแผนงาน
  เทคนิคการดำเนินงาน การติดต่อหาลูกค้า การใช้เครื่องจักรและอุปกรณ์ในการทำงาน
  ตลอดจนการซ่อมบำรุงเครื่องจักรให้อยู่ในสภาพที่พร้อมดำเนินงาน
  หากบริษัทสูญเสียบุคลากรที่มีผลต่อการทำงานที่สำคัญได้แก่ ผู้บริหารระดับสูง
  และวิศวกรที่มีประสบการณ์ ความรู้ความสามารถไป อาจส่งผลต่อการดำเนินงานของบริษัทได้

  อย่างไรก็ตาม
  บริษัทมีนโยบายในการดูแลสวัสดิการของพนักงานและให้ผลตอบแทนในระดับที่สามารถแข่งขันกับตลาดได้
  รวมทั้งการจัดให้มีการพัฒนาบุคลากรอย่างต่อเนื่อง
  เพื่อให้บุคลากรทำงานให้กับบริษัทอย่างเต็มที่และรักษาบุคลากรให้ทำงานกับบริษัทในระยะยาว
  และจากระบบการบริหารงานบุคลากรที่ดีในปัจจุบัน หากมีบุคลากรส่วนใดขาด
  บริษัทสามารถสลับสับเปลี่ยนบุคลากรเพื่อทดแทนส่วนที่ขาดไปได้ทันทีโดยไม่กระทบกับการดำเนินงานของบริษัท

-   ความเสี่ยงจากการก่อสร้างโครงการล่าช้ากว่ากำหนด

  ความเสี่ยงอันเนื่องมาจากความล่าช้าของโครงการโดยทั่วไป
  อาจเกิดจากความล่าช้าอันเนื่องมาจากผู้ว่าจ้างเอง เช่น เรื่องการส่งมอบพื้นที่
  การพิจารณาอนุมัติเรื่องต่างๆ ที่เกี่ยวกับการก่อสร้าง ในกรณีที่เจ้าของโครงการส่งมอบพื้นที่ล่าช้า
  บริษัทอาจได้รับค่าชดเชยการรอพื้นที่ (Stand-by Fee)
  จากเจ้าของโครงการตามความเหมาะสมแล้วแต่กรณี ทั้งนี้
  ความล่าช้านี้อาจมีผลกระทบต่อระยะเวลา และค่าใช้จ่ายในการก่อสร้าง
  ซึ่งบริษัทได้ลดความเสี่ยงจากความล่าช้าเหล่านี้
  โดยมีการประชุมวางแผนกับผู้ว่าจ้างอย่างต่อเนื่อง
  ซึ่งบริษัทจะนำเครื่องจักรเข้าสถานที่ก่อสร้างก็ต่อเมื่อผู้ว่าจ้างได้จัดเตรียมความพร้อมของพื้นที่สำหรับการทำงานเรียบร้อยแล้ว
  โดยที่บริษัทให้ความร่วมมือและประสานงานกับผู้ว่าจ้าง
  เพื่อให้งานก่อสร้างสำเร็จลุล่วงตามระยะเวลาที่กำหนด

  นอกจากนี้ความล่าช้าอาจเกิดจากผู้รับจ้างหรือบริษัทเอง เช่น
  ในกรณีที่เกิดภาวะการขาดแคลนวัตถุดิบหลัก
  โดยถ้าบริษัทไม่สามารถส่งมอบงานได้ตามกำหนดก็อาจต้องเสียค่าปรับ
  ซึ่งบริษัทลดความเสี่ยงโดยการสั่งซื้อวัตถุดิบบางรายการที่ใช้ในโครงการที่ได้รับว่าจ้างเป็นการล่วงหน้าทั้งจำนวน
  นอกจากนี้หากมีความจำเป็นบริษัทยังสามารถที่จะเพิ่มกำลังคนและเครื่องจักรเพื่อเร่งรัดงานได้

-   ความเสี่ยงจากการที่ถูกฟ้องร้องหากโครงการมีปัญหา

  ความเสียหายที่เกิดขึ้นกับสิ่งปลูกสร้างอาจเกิดขึ้นโดยมีสาเหตุได้หลายประการ เช่น
  ความผิดพลาดจากการออกแบบ หรือการก่อสร้างที่ไม่ได้มาตรฐาน
  ซึ่งอาจส่งผลให้เกิดความเสียหายหรือการบาดเจ็บ
  ดังนั้นการฟ้องร้องจากผู้ที่ได้รับความเสียหายจากเหตุการณ์ดังกล่าว
  อาจส่งผลให้บริษัทถูกเรียกร้องความเสียหายได้

  เมื่อบริษัทส่งมอบงานให้กับผู้ว่าจ้างแล้วบริษัทจะมีการวาง Maintenance Bond
  หรือออกหนังสือรับประกันผลงานจากบริษัท เป็นระยะเวลา 1-2 ปี
  เพื่อเป็นการประกันคุณภาพของผลงาน โดยที่ผ่านมา ในโครงการต่างๆ
  ที่บริษัทดำเนินการยังไม่เคยเกิดความเสียหายรุนแรง และบริษัทไม่เคยถูกฟ้องร้องใดๆ ทั้งนี้
  เนื่องจากบริษัทมีระบบการควบคุมการก่อสร้างที่มีมาตรฐานสูง
  เพื่อลดโอกาสที่จะเกิดความเสียหายจากขบวนการก่อสร้างให้มีน้อยที่สุด
  นอกจากนี้ในระหว่างการก่อสร้างบริษัทยังจัดให้มีประกันภัยสำหรับงานก่อสร้างเพื่อลดความเสี่ยงและผลกระทบหากเกิดความเสียหายจากการดำเนินงาน

-   ความเสี่ยงจากการไม่ได้รับชำระหนี้จากลูกค้า

  จากภาวะเศรษฐกิจที่มีปัจจัยภายนอกที่ผันผวนหลายประการ เช่น อัตราแลกเปลี่ยน
  ราคาวัตถุดิบกลุ่มน้ำมันและแร่โลหะ อัตราเงินเฟ้อ วิกฤติเศรษฐกิจในยุโรปและอเมริกา เป็นต้น
  รวมทั้งปัญหาทางการเมืองภายในที่อาจส่งผลต่อเสถียรภาพของรัฐบาล
  อาจส่งผลกระทบต่อภาคอสังหาริมทรัพย์และธุรกิจก่อสร้าง
  ทำให้ลูกค้าบางรายของบริษัทประสบปัญหาสภาพคล่อง
  ซึ่งอาจมีผลกระทบต่อการชำระหนี้ให้แก่บริษัท

  เพื่อเป็นการลดความเสี่ยงจากการไม่ได้รับชำระหนี้
  บริษัทจะทำการตรวจสอบฐานะการเงินและชื่อเสียงของลูกค้าก่อนตัดสินใจรับงาน และในบางกรณี
  บริษัทจะขอหลักประกันการชำระเงินก่อนเริ่มดำเนินงาน เช่น เงินจ่ายล่วงหน้า
  หนังสือค้ำประกันการชำระเงิน หรือตั๋วอาวัล สำหรับลูกหนี้ที่คาดว่าจะเรียกเก็บเงินไม่ได้นั้น
  บริษัทจะพิจารณาตั้งสำรองค่าเผื่อหนี้สงสัยจะสูญ และติดตามทวงหนี้ดังกล่าวจนถึงที่สุด
  หรือหากจำเป็น บริษัทจะดำเนินการทางกฎหมายต่อไป

-   ความเสี่ยงจากวิกฤติอุทกภัย

  วิกฤติอุทกภัยที่เกิดขึ้นในช่วงปลายปี 2554 ที่ผ่านมา
  ได้ส่งผลกระทบต่อระบบเศรษฐกิจของไทยอย่างรุนแรง
  ซึ่งบริษัทเองก็ได้รับผลกระทบจากวิกฤติอุทกภัยที่เกิดขึ้นเช่นกัน
  โดยในส่วนของโครงการก่อสร้างที่ตั้งอยู่ในพื้นที่ที่เกิดอุทกภัย
  บริษัทไม่สามารถดำเนินงานก่อสร้างได้ตามปกติ เนื่องจากปัญหาการขนส่งวัตถุดิบ
  อุปสรรคในงานซ่อมบำรุงเครื่องจักร และปัญหาจากระดับน้ำที่สูงเกินกว่าระดับที่สามารถทำงานได้
  (โดยเฉพาะในส่วนของงานก่อสร้างและปรับปรุงระบบระบายน้ำต่างๆ)
  โดยสัดส่วนโครงการก่อสร้างที่ต้องหยุดดำเนินการชั่วคราวคิดเป็นสัดส่วน 15%
  ของมูลค่าโครงการที่ดำเนินงานอยู่ในขณะนั้น นอกจากนี้ ในส่วนของโรงงานซ่อมบำรุงซึ่งตั้งอยู่ที่
  อ.ลาดหลุมแก้ว จ.ปทุมธานี ซึ่งเป็นพื้นที่ที่เกิดอุทกภัย
  บริษัทได้รับผลกระทบจากการไม่สามารถดำเนินงานซ่อมบำรุงเครื่องจักรและการขนส่งวัสดุอุปกรณ์ต่างๆได้ตามปกติ
  อย่างไรก็ตาม ในส่วนของความเสียหายต่อทรัพย์สินต่างๆ บริษัทได้รับผลกระทบน้อยมาก

  เพื่อลดผลกระทบจากวิกฤติอุทกภัยที่เกิดขึ้นในปี 2554 ที่ผ่านมา บริษัทได้ดำเนินการดังนี้
  ในส่วนของหน่วยงานก่อสร้างที่ได้รับผลกระทบ
  เพื่อให้งานซ่อมบำรุงสามารถดำเนินการได้ตามปกติ บริษัทได้ย้ายศูนย์กลางสำหรับงานซ่อมบำรุง
  ทั้งทีมช่างเทคนิคและสโตร์สำหรับจัดเก็บวัสดุอุปกรณ์ที่จำเป็นสำหรับงานก่อสร้าง
  มาอยู่ที่หน่วยงานซึ่งไม่ได้รับผลกระทบจากอุทกภัย
  รวมทั้งมีการประสานงานกับผู้จำหน่ายวัตถุดิบต่างๆในการวางแผนการจัดส่งให้โครงการก่อสร้างได้รับผลกระทบน้อยที่สุด
  ในส่วนของโรงงานซ่อมบำรุง ได้มีการสร้างแนวป้องกันน้ำท่วมรอบอาคารต่างๆ
  และขนย้ายทรัพย์สินที่มีโอกาสเสียหายขึ้นที่สูง
  รวมทั้งการใช้เทคนิคทางวิศวกรรมกู้พื้นที่บางส่วนของโรงงานซ่อมบำรุงให้แห้งและสามารถใช้ทำงานได้
  ถึงแม้บริษัทจะไม่สามารถป้องกันความเสียหายที่เกิดขึ้นจากอุทกภัยที่เกิดขึ้นได้ทั้งหมด
  แต่มาตรการที่ใช้ก็สามารถลดผลกระทบได้พอสมควร

  นอกจากนี้ เพื่อเป็นการลดผลกระทบจากอุทกภัยที่อาจเกิดขึ้นในอนาคต
  บริษัทได้กำหนดมาตรการเพิ่มเติม
  โดยบริษัทวางแผนจะเลือกรับงานในพื้นที่ที่ไม่ได้รับผลกระทบจากวิกฤติอุทกภัย เช่น
  บริเวณด้านทิศใต้ของกรุงเทพมหานคร งานในภาคตะวันออก ฯลฯ ให้มากขึ้น
  รวมทั้งในกรณีที่เกิดวิกฤติอุทกภัยขึ้น
  บริษัทจะติดตามสถานการณ์อย่างใกล้ชิดเพื่อจะได้กำหนดแผนรับมือที่เหมาะสมได้ทันท่วงทีและให้เกิดผลกระทบต่อบริษัทน้อยที่สุด